**DĖL ROKIŠKIO RAJONO SAVIVALDYBĖS ŠVIETIMO ĮSTAIGŲ VADOVŲ DARBO APMOKĖJIMO SISTEMOS PATVIRTINIMO**

2021 m. kovo 26 d. Nr. TS-

Rokiškis

Vadovaudamasi Lietuvos Respublikos vietos savivaldos įstatymo 16 straipsnio 4 dalimi, 18 straipsnio 1 dalimi ir Lietuvos Respublikos valstybės ir savivaldybių įstaigų darbuotojų darbo apmokėjimo ir komisijų narių atlygio už darbą įstatymo 5 straipsnio 2 dalimi, Rokiškio rajono savivaldybės taryba n u s p r e n d ž i a:

1. Patvirtinti Rokiškio rajono savivaldybės švietimo įstaigų vadovų darbo apmokėjimo sistemą (pridedama).

2. Pripažinti netekusiu galios Rokiškio rajono savivaldybės tarybos 2020 m. sausio 31 d. sprendimą Nr. TS-9 „Dėl Rokiškio rajono savivaldybės švietimo įstaigų vadovų darbo apmokėjimo sistemos patvirtinimo“.

Šis sprendimas per vieną mėnesį gali būti skundžiamas Regionų apygardos administraciniam teismui, skundą (prašymą) paduodant bet kuriuose šio teismo rūmuose, Lietuvos Respublikos administracinių bylų teisenos įstatymo nustatyta tvarka.

Savivaldybės meras Ramūnas Godeliauskas

Rita Elmonienė

Rokiškio rajono savivaldybės tarybai

**TEIKIAMO SPRENDIMO PROJEKTO „DĖL ROKIŠKIO RAJONO SAVIVALDYBĖS ŠVIETIMO ĮSTAIGŲ VADOVŲ DARBO APMOKĖJIMO SISTEMOS PATVIRTINIMO“**

**AIŠKINAMASIS RAŠTAS**

**Parengto sprendimo projekto tikslai ir uždaviniai.**

Lietuvos Respublikos valstybės ir savivaldybių įstaigų darbuotojų darbo apmokėjimo ir komisijų narių atlygio už darbą įstatyme (toliau – Įstatymas) nurodoma, jog savininko teises ir pareigas įgyvendinanti institucija nustato jos reguliavimo sričiai priskirtų biudžetinių įstaigų vadovų darbo apmokėjimo sistemą, todėl sprendimo projekto tikslas – patvirtinti naujos redakcijos Rokiškio rajono savivaldybės švietimo įstaigų vadovų darbo apmokėjimo sistemą (dėl teisės akto pakeitimų).

**Šiuo metu esantis teisinis reglamentavimas.**

Lietuvos Respublikos vietos savivaldos įstatymas, Lietuvos Respublikos valstybės ir savivaldybių įstaigų darbuotojų darbo apmokėjimo ir komisijų narių atlygio už darbą įstatymas, Rokiškio rajono savivaldybės švietimo įstaigų vadovų darbo apmokėjimo sistema, patvirtinta Rokiškio rajono savivaldybės tarybos 2020 m. sausio 31 d. sprendimu Nr. TS-9.

 **Sprendimo projekto esmė.**

Nuo 2021 m. sausio 1 d. keitėsi Lietuvos Respublikos valstybės ir savivaldybių įstaigų darbuotojų darbo apmokėjimo ir komisijų narių atlygio už darbą įstatymas, todėl reikia patvirtinti naujos redakcijos Rokiškio rajono savivaldybės švietimo įstaigų vadovų darbo apmokėjimo sistemą (toliau – Sistema). Pagrindiniai Įstatymo pakeitimai susiję su biudžetinių įstaigų vadovų darbo užmokesčio nustatymu, t. y. pareiginės algos pastoviosios dalies koeficientų ženklus pakeitimas: keitėsi koeficientų intervalų apatinės ir viršutinės ribos (Sistemos 1 priedas), nebeliko intervalų tarp koeficientų (Sistemos 2 priedas). Įstatyme yra įvairių kitų pakeitimų bei korektūrinių taisymų.

Sistema nustato savivaldybės švietimo įstaigų vadovų, dirbančių pagal darbo sutartis darbo apmokėjimo sąlygas ir dydžius, pareigybių lygius, priemokų, premijų, materialinių pašalpų mokėjimo sąlygas, taip pat kasmetinį veiklos vertinimą.

Sistemos projektas suderintas su Rokiškio rajono švietimo įstaigų vadovų asociacija (į Sistemos projektą įtraukti švietimo įstaigų vadovų asociacijos siūlymai (Sistemos 11.2.1–11.2.3 papunkčiai, 12.3.1–12.3.5 papunkčiai, 17.1.1 papunktis). Vadovai supažindinti su Sistemos projektu.

**Galimos pasekmės, priėmus siūlomą tarybos sprendimo projektą:**

 **teigiamos** – teisės aktų vykdymas;

 **neigiamos** – nenumatyta.

**Kokia sprendimo nauda Rokiškio rajono gyventojams.**

Švietimo įstaigų vadovų darbo užmokesčio sandaros samprata, viešumas ir skaidrumas.

**Finansavimo šaltiniai ir lėšų poreikis**.

Mokymo lėšos ir savivaldybės biudžeto lėšos.

**Suderinamumas su Lietuvos Respublikos galiojančiais teisės norminiais aktais.**

Projektas neprieštarauja galiojantiems teisės aktams.

**Antikorupcinis vertinimas.**

Teisės akte nenumatoma reguliuoti visuomeninių santykių, susijusių su Lietuvos Respublikos Korupcijos prevencijos įstatymo 8 straipsnio 1 dalyje numatytais veiksniais, todėl teisės aktas nevertintinas antikorupciniu požiūriu.

Švietimo ir sporto skyriaus vedėjo pavaduotoja Rita Elmonienė